**Legyen minden nap Állatok Világnapja!**

**Assisi Szent Ferenc, az állatok és a természet védőszentjének emlékérére október 4-e, az Állatok Világnapja. A Nemzeti Élelmiszerlánc-biztonsági Hivatal (NÉBIH) Szabad a gazdi kampányával és Látótárs projektjével azonban folyamatosan igyekszik felhívni a figyelmet a felelős állattartás fontosságára, hogy minden nap az Állatok Világnapja szellemében teljen. Már maga a kezdeményezés is igazi közös munka ember és kedvenc között, hisz a Látótárs projekt kulcsszereplője Radar, a labrador kölyökkutya.**

Assisi Szent Ferenc élete során azt hirdette, hogy nem csak embertársainkat kell szeretnünk és tisztelnünk, hanem mindent, ami körülvesz minket, legyen az akár élő, akár élettelen. Ennek szellemében folytatja Szabad a gazdi szemléletformáló kampányát 2013 óta a NÉBIH, amelynek elsődleges célja a felelős állattartási kultúra színvonalának növelése hazánkban. A kampány idei alprogramja a Látótárs projekt, ami a vakvezető és más segítő kutyák kiképzésének fontosságára hívja fel a figyelmet, ezzel is megkönnyítve a fogyatékkal élők mindennapjait.

A NÉBIH kezdeményezése lehetővé teszi, hogy az emberek Radar, a labrador kölyök vakvezető kutyává válásán keresztül megismerhessék a segítőkutya képzés folyamatát, de segít abban is, hogy felelős állattartóvá válhassunk. A Látótárs Projektben a NÉBIH együttműködik a Magyar Vakok és Gyengénlátók Országos Szövetségének Vakvezetőkutya-kiképző Iskolájával (VKI), amely évente 10-12 kutyát képez ki vakvezetővé. Az igény azonban ennél sokkal nagyobb, hiszen jelenleg is 62 vak ember vár kiképzett kutyára. A VKI megfelelő anyagi támogatás mellett akár 20 kutyát is ki tudna képezni évente, ugyanis a kiképzés nagy gondosságot igénylő, hosszú és éppen ezért költséges folyamat. A NÉBIH kezdeményezésének nem titkolt szándéka követőket találni azon szervezetek és magánszemélyek körében, akik szintén fontosnak érzik az állatok és a rászorult emberek ügyét.

Emellett a NÉBIH [www.szabadagazdi.hu](http://www.szabadagazdi.hu) kampányoldalán számos ismeretterjesztő kiadvánnyal, hírrel, érdekességgel és szakértői rovattal is segíti a jelenlegi és leendő állattartókat. Radar mindennapjait is ezen a weboldalon követhetik nyomon az érdeklődők.

Az Állatok Világnapjának célja, hogy az ember-állat barátságot megerősítse és felhívja a figyelmet az együttélés fontosságára, hiszen az állatok nem csak boldogabbá teszik életünket, de segítik is mindennapjainkat. Ezt a szellemiséget követik a NÉBIH projektjei is, hogy minden nap az Állatok Világnapja szellemében telhessen.

2015. október 5.

Nemzeti Élelmiszerlánc-biztonsági Hivatal